Коньюнктивит

Коньюнктивит (латынча conjunctivus – бириктиргич) – көздүн бириктиргич кабыгы – коньюнктиванын сезгениши. Көздүн көп кездешүүчү оорусу. Пайда болушуна карата экзогендик жана эндогендик болуп бөлүнөт. Экзогендик Коньюнктивитти түрдүү микробдор, стрептококктор, стафилакокктор, кептөөр таякчасы, гонококктор ж. б., ошондой эле физикалык жана химиялык факторлордун, ультракызгылт көк нурдун, электр тогунун таасири ж. б. пайда кылат. Эндогендик Коньюнктивиттин пайда болушуна жалпы жугуштуу оорулар (кызылча, скарлатина ж. б.), мурун-кулкун, тиш, ичеги-карын, боор оорулары себеп болот. Аллергиялык Коньюнктивит да экзогендик болуп эсептелет. Коньюнктивиттин катуу кармаган жана өнөкөт түрү бар. Катуу кармаган түрүн вирус козгойт. Оору капысынан башталып, көз кызарат, ачышат, көзгө кум түшкөндөй өйкөп, катуу ооруйт. Жарыкты карай албай, көз чылпактайт; көз жапкалары шишимик тартат. Айрым учурда оорулуунун денеси ысып, мурдунан суу куюлат, башы ооруп, уйкусу качат. Өз убагында дарылабай же чала дарылаганда көздүн коркунучтуу ооруларына жана өнөкөт түрүнө өтүп кетиши мүмкүндүк Өнөкөт Коньюнктивитте көз жапкагы салмактанып, сайгылашкансыйт. Көз бир аз кызарат, жаш агып, чылпактайт. Оору көпкө созулат, дарылоодо сезгенүүгө каршы жана ооруну басаңдатуучу тамчылатма дарылар врачтын сунушу менен колдонулат. Көз чылпактаганда бор кислотасынын, марганец кычкыл калийдин эритмелери менен жууш керек. Коньюнктивит жаныбарларда да жолугат.
Категория:Медицина
Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9